ΚΕΙΜΕΝΟ 1

**Όλγα Μούσιου-Μυλωνά, *Διαπολιτισμική εκπαίδευση και ανοιχτή κοινωνία***

*Εισαγωγικό σημείωμα*

*Η Όλγα Μούσιου-Μυλωνά είναι διδάκτορας Γλωσσοπαιδαγωγικής και πρώην σχολική σύμβουλος Πρωτοβάθμιας Εκπαίδευσης. Το κείμενο προέρχεται από την ιστοσελίδα της συντάκτριας και δημοσιεύτηκε στις 20 Αυγούστου του 2010.*

Οι κοσμογονικές αλλαγές που συντελούνται στην εποχή μας (κοινωνικές, οικονομικές, τεχνολογικές) προκαλούν συχνές μετακινήσεις πληθυσμιακών ομάδων, οι οποίες σε συνδυασμό με την κατάργηση των πολιτισμικών συνόρων διαμορφώνουν την πολυπολιτισμική ταυτότητα των σύγχρονων κοινωνιών. Αυτές οι εξελίξεις που συντελούνται με ραγδαίο ρυθμό αφορούν εδώ και λίγα χρόνια και τη χώρα μας. Πράγματι η Ελλάδα, ενώ υπήρξε μια χώρα με παράδοση «εξαγωγή μεταναστών», τα τελευταία χρόνια μεταβλήθηκε σε χώρα υποδοχής. Αυτό είναι καινούργιο στοιχείο για την ελληνική κοινωνία, η οποία σταδιακά αρχίζει να συνειδητοποιεί τα νέα κοινωνικά δεδομένα, την απόκτηση δηλαδή όλο και πιο έντονων πολυπολιτισμικών χαρακτηριστικών.

Μέσα σε αυτό το πλαίσιο το ζητούμενο της κοινωνικής συνοχής χρειάζεται επαναπροσδιορισμό και επαναπροσέγγιση. Αναμφισβήτητα, μόνο η προσήλωση στη διαμόρφωση μιας ανοιχτής, μη φοβικής κοινωνίας μπορεί να εξασφαλίσει την κοινωνική συνοχή. Το όραμα όμως μιας ανοιχτής κοινωνίας προαπαιτεί συνειδητοποιημένους πολίτες. Και τα θεμέλια της συνειδητοποίησης του πολίτη τίθενται στο σχολείο.

Έτσι, στο πλαίσιο των αρχών της διαπολιτισμικής εκπαίδευσης πρέπει να δοθεί ιδιαίτερη προσοχή στην πολιτισμική διαπαιδαγώγηση των νέων γενιών για να γνωρίσουν τις ιδιαιτερότητες των λαών στον πολιτισμό, την καθημερινή ζωή και πράξη, τη θρησκεία, την ιστορία κτλ., ώστε να αποφευχθούν οι κίνδυνοι τόσο της πολιτισμικής αδιαφορίας και ισοπέδωσης, όσο και της ανάπτυξης φαινομένων ρατσισμού, που καλλιεργούν τον φανατισμό και στρέφουν σε εξτρεμιστικές ενέργειες.

Έπειτα, ο σεβασμός των ανθρωπίνων δικαιωμάτων θα πρέπει να αποτελέσει πρωταρχικό στοιχείο της εκπαίδευσης τόσο των παιδιών όσο και των ενηλίκων προκειμένου να καταστούν μελλοντικοί Ευρωπαίοι πολίτες, γιατί είναι πολύ σημαντικό να διαμορφώνονται οι αντιλήψεις των ανθρώπων σε μικρή ηλικία. Η διαπολιτισμική διάσταση πρέπει να ενισχυθεί

κατά τη διδασκαλία στα σχολεία, για να συμβάλει στην καταπολέμηση του ρατσισμού και της ξενοφοβίας.

Εξάλλου, διαπολιτισμική εκπαίδευση σημαίνει την εναντίωση μέσα από την καθημερινή παιδαγωγική πρακτική σε κάθε είδους διάκριση (κοινωνική, πολιτισμική, φύλου, γλωσσική, θρησκευτική), σε κάθε είδους στερεοτυπική ιεράρχηση του διαφορετικού και επομένως είναι σημαντικό να αποφευχθεί η εθνοκεντρική προσέγγιση της διδασκαλίας και η στερεότυπη παρουσίαση των άλλων πολιτισμών.

Από την άλλη, η γλωσσική και πολιτισμική πολυμορφία αποτελεί πηγή πλούτου καιγια τον λόγο αυτό θα πρέπει να ενθαρρύνονται τα παιδιά ώστε να θεωρούν την προαναφερθείσα πολυμορφία όχι ως πηγή προβλημάτων, αλλά ως θετικό στοιχείο της καθημερινής τους ζωής και να επωφελούνται από αυτό. Θα πρέπει να ενθαρρύνονται τα παιδιά να συνειδητοποιούν την ύπαρξη άλλων πολιτισμών και να κατανοούν τις ιδιαιτερότητές τους, χωρίς όμως να θεωρούν τους πολιτισμούς τους κατώτερους ή ανώτερους από κάποιον άλλο.

Τα θεμέλια της ανοιχτής κοινωνίας πράγματι ξεκινούν από το σχολείο, ένα σχολείο διαπολιτισμικό, ένα σχολείο έμπλεο πολιτισμικού πλουραλισμού. Με ένα τέτοιο σχολείο μπορούμε να προχωρήσουμε μπροστά εξασφαλίζοντας την αρμονική συνύπαρξη όλων στη βάση του αλληλοσεβασμού και της αλληλοκατανόησης.

ΕΝΔΕΙΚΤΙΚΕΣ ΑΠΑΝΤΗΣΕΙΣ

ΘΕΜΑ Α. (μονάδες 15)

Με ένα σύντομο σημείωμά σας (60 έως 80 λέξεις) να ενημερώσετε χωρίς δικά σας σχόλια τους συμμαθητές σας για το περιεχόμενο των παραγράφων 3-6 («Έτσι, στο πλαίσιο των αρχών της διαπολιτισμικής εκπαίδευσης … ή ανώτερους από κάποιον άλλο») του «Κειμένου 1».

Η συντάκτρια του παραπάνω κειμένου παρουσιάζει μεταξύ άλλων τις βασικές αρχές της διαπολιτισμικής εκπαίδευσης. Ειδικότερα, σημειώνει πως στο πλαίσιό της οι νέοι από μικρή ηλικία θα διδαχτούν στοιχεία άλλων πολιτισμών και τον σεβασμό στα ανθρώπινα δικαιώματα, ώστε να περιοριστούν ακραία ξενοφοβικά ή ρατσιστικά φαινόμενα. Προσθέτει πως στο διαπολιτισμικό σχολείο αποφεύγεται κάθε διάκριση σε βάρος του διαφορετικού ή αξιολογική ιεράρχηση των πολιτισμών , ενώ τα παιδιά μαθαίνουν να θεωρούν την γλωσσική και πολιτισμική ποικιλομορφία ευεργετική. (74 λέξεις)

ΘΕΜΑ Β1. (μονάδες 15)

Να επαληθεύσετε ή να διαψεύσετε, σύμφωνα με το «Κείμενο 1», τις παρακάτω διαπιστώσεις, γράφοντας, δίπλα στον αριθμό που αντιστοιχεί σε κάθε πρόταση, τη λέξη «Σωστό»,αν η πρόταση είναι σωστή, η τη λέξη «Λάθος», αν η πρόταση είναι λανθασμένη.

1. Η Ελλάδα υπήρξε παραδοσιακά μια χώρα με πολυπολιτισμικά χαρακτηριστικά. ΛΑΘΟΣ
2. Η πολιτισμική ποικιλότητα αποτελεί πηγή προβλημάτων. ΛΑΘΟΣ
3. Το ελληνικό σχολείο οφείλει να είναι πολιτισμικά ουδέτερο. ΣΩΣΤΟ
4. Οι πολιτισμοί δεν μπορεί να αντιμετωπίζονται αξιολογικά. ΣΩΣΤΟ

ΘΕΜΑ Β2. (μονάδες 15)

[α] Ποιος είναι ο ισχυρισμός τον οποίο επιχειρεί να αποδείξει η συντάκτρια του «Κειμένου 1» στην 1η παράγραφο («Οι κοσμογονικές αλλαγές … πολυπολιτισμικών χαρακτηριστικών»); Να καταγράψετε και να αξιολογήσετε το επιχείρημα που χρησιμοποιεί για την επιτυχία του στόχου της. (μονάδες 9)

[α] Ο ισχυρισμός τον οποίο επιχειρεί να αποδείξει η συντάκτρια του «Κειμένου 1» στην 1η παράγραφο είναι πως η ελληνική κοινωνία είναι πολυπολιτισμική («Αυτές οι εξελίξεις … πολυπολιτισμικών χαρακτηριστικών»). Ο ισχυρισμός αυτός υποστηρίζεται με ένα παραγωγικό (κατηγορικό) επιχείρημα, σύμφωνα με το οποίο οι κοσμογονικές αλλαγές που συντελούνται τα τελευταία χρόνια προκαλούν μετακινήσεις πληθυσμών, που τα τελευταία χρόνια αφορούν και τη χώρα μας. Το επιχείρημα είναι ορθό, γιατί είναι έγκυρο και ταυτόχρονα αληθές. Είναι έγκυρο, γιατί το συμπέρασμα προκύπτει με λογική αναγκαιότητα από τις προκείμενες (η ελληνική κοινωνία, ως μία από αυτές που υποδέχονται ξένους πληθυσμούς, αποκτά και αυτή πολυπολιτισμικά χαρακτηριστικά). Είναι και αληθές, γιατί και οι δύο προκείμενες προτάσεις του ανταποκρίνονται στα δεδομένα της αντικειμενικής πραγματικότητας (πράγματι η μετακίνηση πληθυσμών δημιουργεί πολυπολιτισμικές κοινωνίες και η ελληνική κοινωνία δέχεται μετακινήσεις πληθυσμών).

[β] Κύριο χαρακτηριστικό του αποδεικτικού δοκιμίου είναι η επιδίωξη ουδετερότητας. Να εντοπίσετε

και να καταγράψετε τρεις διαφορετικούς τρόπους με τους οποίους η συντάκτρια του «Κειμένου 1» επιχειρεί να επιτύχει τον στόχο της αυτό. (μονάδες 6)

[β] To κύριο χαρακτηριστικό του αποδεικτικού δοκιμίου, η επιδίωξη ουδετερότητας, επιτυγχάνεται στο «Κείμενο 1», μεταξύ άλλων, με τους εξής τρόπους:

* παθητική σύνταξη (π.χ. «είναι σημαντικό να αποφευχθεί η εθνοκεντρική προσέγγιση της διδασκαλίας και η στερεότυπη παρουσίαση των άλλων πολιτισμών»),
* γ’ ρηματικό πρόσωπο (βλ. 3η παράγραφο) και
* ονοματοποίηση (π.χ. «Αναμφισβήτητα, μόνο η προσήλωση στη διαμόρφωση μιας ανοιχτής, μη φοβικής κοινωνίας μπορεί να εξασφαλίσει την κοινωνική συνοχή»).

ΘΕΜΑ Β3. (μονάδες 10)

Στο «Κείμενο 1» και ιδιαίτερα στις παραγράφους 3-6 («Έτσι, στο πλαίσιο των αρχών της διαπολιτισμικής εκπαίδευσης … ή ανώτερους από κάποιον άλλο») γίνεται ευρύτατη χρήση της υποτακτικής έγκλισης. Για ποιον λόγο, κατά τη γνώμη σας, η συντάκτρια έκανε αυτή την επιλογή;

Η ευρύτατη χρήση της υποτακτικής έγκλισης στις παραγράφους 3-6 του «Κειμένου 1» (π.χ. «πρέπει να δοθεί ιδιαίτερη προσοχή…», «θα πρέπει να αποτελέσει πρωταρχικό στοιχείο της εκπαίδευσης…») προκειμένου να αναδειχθεί η υποχρέωση της Πολιτείας και των πολιτών να προσδώσουν διαπολιτισμικό χαρακτήρα στην ελληνική εκπαίδευση. Εξάλλου, η έγκλιση αυτή είναι χαρακτηριστική του κειμενικού είδους της επιχειρηματολογίας και των οδηγιών που αξιοποιούνται στο συγκεκριμένο κείμενο.

ΘΕΜΑ Δ. (μονάδες 30)

Σε κείμενο 300 έως 400 λέξεων να καταθέσετε συγκεκριμένες προτάσεις, ώστε να υλοποιηθούν οι στόχοι της διαπολιτισμικής εκπαίδευσης, όπως παρουσιάζονται στο «Κείμενο 1». Επιλέξτε ελεύθερα την περίσταση επικοινωνίας.

**Προτάσεις υλοποίησης των στόχων της διαπολιτισμικής εκπαίδευσης:**

* (για τη διαπολιτισμική διαπαιδαγώγηση - §3): διδασκαλία της γλώσσας, της ιστορίας, της λογοτεχνίας, των παραδόσεων κτλ. άλλων λαών.
* (για τον σεβασμό των ανθρωπίνων δικαιωμάτων - §4): ενίσχυση του μαθήματος της Κοινωνικής και Πολιτικής Αγωγής / συμμετοχή σε δράσεις προστασίας των ανθρωπίνων δικαιωμάτων.
* (για την εναντίωση στις διακρίσεις - §5): καταδίκη συμπεριφορών και απομόνωση ατόμων που προσβάλλουν την τιμή και την αξιοπρέπεια των συμμαθητών τους.
* (για την αναγνώριση της αξίας της πολιτισμικής ποικιλομορφίας - §6): επισκέψεις και κοινές δράσεις με σχολεία του εξωτερικού.